ปัจจัยความเสี่ยง

1. ความเสี่ยงจากความผันผวนทางเศรษฐกิจ

ในรอบปี 2552 โรงพยาบาลเอกชน 
เป็นธุรกิจที่ได้รับผลกระทบจากปัญหาวิกฤตเศรษฐกิจทั่วโลกและปัญหาความขัดแย้งทางการเมืองเช่นเดียวกับธุรกิจภาคบริการอื่นๆ
แต่ธุรกิจโรงพยาบาลเอกชนจะมีความแตกต่างจากธุรกิจท่องเที่ยวทั่วไป เนื่องจากการธุรกิจอื่นๆ
นั้นสามารถชะลอหรือยกเลิกได้ง่าย
แต่หากเป็นโรคภัยไข้เจ็บในกรณีที่ต้องตรวจรักษาเร่งด่วนไม่สามารถชะลอได้
ความจำเป็นของการเข้าใช้บริการโรงพยาบาลจึงมิอาจหลีกเลี่ยงได้
แต่คนไข้สามารถเลือกไปรักษาที่อื่นๆที่มีข้อได้เปรียบทางด้านคุณภาพการรักษา ราคาค่าบริการ
และประการสำคัญการบริการที่มีความสะดวกและปลอดภัย 

บริษัท ซึ่งจัดเป็นกลุ่มโรงพยาบาลเอกชนขนาดใหญ่
เป็นกลุ่มธุรกิจที่คาดว่าจะต้องปรับตัวเพื่อรับผลกระทบจากวิกฤตเศรษฐกิจปี 2552
ในระดับที่มากกว่าโรงพยาบาลขนาดกลาง-เล็ก เนื่องจากกำลังซื้อที่ลดลง
ทำให้คนไข้บางส่วนที่เคยใช้บริการโรงพยาบาลเอกชนขนาดใหญ่
หันไปใช้บริการโรงพยาบาลเอกชนขนาดกลาง ทั้งนี้ บริษัท
ได้รับผลกระทบจากรายได้ของคนไข้ต่างประเทศลดลง
เนื่องจากปัญหาทางการเมืองภายในประเทศที่ยังไม่มีเสถียรภาพ

เพื่อเป็นการลดความเสี่ยงที่อาจจะเกิดขึ้น
บริษัทมีการรักษาสัดส่วนของคนไข้ในประเทศและคนไข้ต่างประเทศให้อยู่ในระดับที่เหมาะสมเพื่อลดความเสี่ยงที่อาจจะเกิดขึ้นหากจำนวนคนไข้ต่างประเทศลดลง
โดยบริษัทได้ให้ความสำคัญกับคนไข้ในประเทศจะเห็นได้ว่าบริษัทเป็นกลุ่มโรงพยาบาลเอกชนที่มีสาขาอยู่ทั่วประเทศเพื่อตอบสนองความต้องการและสามารถเข้าถึงของคนไข้ชาวไทยในทุกภาค

2. ความเสี่ยงทางด้านการดำเนินงาน

2.1 ความเสี่ยงในด้านการแข่งขัน

การที่สถานะการเศรษฐกิจถดถ่อยลุกลามไปยังประเทศต่างๆทั่วโลก
และเมื่อผนวกเข้ากับปัจจัยทางด้านความขัดแย้งการเมืองในประเทศ
ส่งผลให้ธุรกิจโรงพยาบาลเอกชนเริ่มมีความเสี่ยงที่จะประสบปัญหาทางด้านจำนวนคนไข้ทั้งในประเทศและต่างประเทศที่ลดลง
บริษัทจึงอาจได้รับผลกระทบจากความเสี่ยงในด้านนี้
บริษัทได้ตระหนักถึงความเสี่ยงทางด้านการแข่งขัน
บริษัทจึงได้พัฒนาให้กลุ่มโรงพยาบาลกรุงเทพมีความแข็งแกร่ง
ทั้งในด้านเครือข่ายที่ครอบคลุมไปยังภูมิภาคต่างๆของประเทศและต่างประเทศ
รวมไปถึงความพร้อมด้านการแพทย์ โดยบริษัทได้ลงทุนในอุปกรณ์การแพทย์ที่ทันสมัย
และมีการพัฒนาคุณภาพการรักษาพยาบาลอย่างต่อเนื่อง
ในปัจจุบันบริษัทมีโรงพยาบาลในกลุ่มบริษัททั้งหมด 7 โรงพยาบาล
ที่ได้รับการรับรองคุณภาพการรักษาพยาบาล จากสถาบัน Joint Commission International
Accreditation (JCI) ตามมาตรฐานการรับรองของสหรัฐอเมริกา
ซึ่งแสดงถึงความพร้อมและศักยภาพในการดูแลรักษาผู้รับบริการทั้งชาวไทยและชาวต่างชาติ
ทัดเทียมมาตรฐานโรงพยาบาลระดับสากล คือ ศูนย์การแพทย์โรงพยาบาลกรุงเทพ
(ประกอบด้วยโรงพยาบาลกรุงเทพ โรงพยาบาลหัวใจกรุงเทพ โรงพยาบาลวัฒโนสถ)
โรงพยาบาลสมิติเวช สุขุมวิท โรงพยาบาลสมิติเวช ศรีนครินทร์ โรงพยาบาลสมิติเวชศรีราชา
โรงพยาบาลกรุงเทพพัทยา โรงพยาบาลบีเอ็นเอช และโรงพยาบาลกรุงเทพภูเก็ต

บริษัทยังนำระบบ Share services
เข้ามาใช้ในกลุ่มบริษัทเพื่อลดต้นทุนในการผลิตและยกระดับมาตรฐานในการรักษาพยาบาลรวมทั้งเทคโนโลยีให้เป็นมาตรฐานเดียวกันทั้งเครือ
เพื่อเพิ่มประสิทธิภาพการแข่งขันในธุรกิจโรงพยาบาลเอกชนและขยายตลาดในการรักษาพยาบาลเพิ่มขึ้นในทุกภูมิภาคของประเทศไทย

2.2 ความเสี่ยงจากการขาดแคลนบุคลากรทางการแพทย์

บุคคลากรทางการแพทย์ที่ชำนาญการเปรียบเสมือนกลไกขับเคลื่อนหลักในธุรกิจโรงพยาบาลเอกชน
ซึ่งรวมไปถึง พยาบาลวิชาชีพ เภสัชกร
และเจ้าหน้าที่เทคนิคต่างๆบริษัทจึงมีความเสี่ยงที่จะขาดแคลนบุคลากรวิชาชีพเหล่านี้
เนื่องจากกลุ่มบริษัทโรงพยาบาลกรุงเทพเป็นกลุ่มโรงพยาบาลขนาดใหญ่
และมีการสนับสนุนงบประมาณในการศึกษาความชำนาญเฉพาะทางอย่างต่อเนื่อง
และเป็นองค์กรแห่งการเรียนรู้เพื่อเพิ่มพูนความรู้ทางวิชาการแพทย์ในด้านต่างๆ
รวมถึงเทคโนโลยีทางการแพทย์ที่ทันสมัย เพื่อสร้างความมั่นคงในสายวิชาชีพให้แก่บุคคลากร
บริษัทยังมีการกำหนดค่าตอบแทนในแต่ละสายวิชาชีพต่างๆที่เหมาะสมเมื่อเปรียบเทียบกับบริษัทอื่นๆในกลุ่มธุรกิจโรงพยาบาลเอกชน
ทั้งนี้บริษัทได้ตระหนักถึงความสำคัญของสภาพแวดล้อมในที่ทำงาน
โดยได้จัดให้มีกิจกรรมสานสัมพันธ์เพื่อสร้างความสามัคคีระหว่างกลุ่มบริษัทเช่น
กีฬาเครือข่ายและการประกวดร้องเพลงคาราโอเกะ
เพื่อเป็นการสร้างความสัมพันธ์ที่ดีระหว่างบริษัทกลุ่มและบุคลากร
เป็นส่วนหนึ่งที่ช่วยลดความเสี่ยงในด้านนี้ได้

2.3 ความเสี่ยงจากการถูกฟ้องร้อง

เนื่องจากประชาชนโดยภาพรวม
มีความรู้ความสามารถในการแสวงหาข้อมูลรับทราบในเรื่องสิทธิของผู้ป่วยมากขึ้น โดยเฉพาะในปี
2551 ทางภาครัฐได้ออกพระราชบัญญัติวิธีพิจารณาคดีผู้บริโภค พ.ศ.2551 ซึ่ง พรบ.ดังกล่าว
อาจมีผลกระทบต่อผู้ประกอบการสถานพยาบาลตลอดจนบุคลากรทางการแพทย์
ซึ่งอาจทำให้บริษัทมีความเสี่ยงจากการถูกฟ้องร้องจากการให้บริการด้านรักษาพยาบาลเพิ่มขึ้น ดังนั้น
ฝ่ายบริหารจึงได้ให้ความสำคัญในคุณภาพการรักษาพยาบาล การคัดกรองแพทย์ เรื่องสิทธิของผู้ป่วย
ทั้งในด้านการให้ข้อมูล การบริหารความคาดหวังของผู้ใช้บริการ
การมีกระบวนการรายงานและการแก้ไขปัญหาเมื่อมีคำร้องเรียนจากผู้ใช้บริการ
รวมไปถึงการปรับคุณภาพและมีเครื่องมือชี้วัดการให้บริการให้ได้ตามมาตรฐานสากล
เพื่อเป็นการป้องกันความเสี่ยงในด้านนี้
อย่างไรก็ตามในปัจจุบันบริษัทไม่ได้มีการถูกฟ้องร้องเรื่องการให้บริการด้านการรักษาพยาบาลจากผู้ใช้บริการอย่างมีสาระสำคัญ

2.4 ความเสี่ยงจากการพึ่งพาลูกค้าต่างประเทศ

จากภาวะปัญหาทางการเมืองในประเทศที่ยังไม่สงบ
ความถดถอยของภาวะเศรษฐกิจของโลกในปัจจุบัน
เป็นปัจจัยสำคัญที่ทำให้จำนวนชาวต่างชาติที่เดินทางเข้ามาในประเทศไทยทั้งด้านการท่องเที่ยว
และการลงทุนลดน้อยลง ซึ่งอาจทำให้สัดส่วนของผู้ป่วยชาวต่างชาติของบริษัทลดลง
บริษัทจึงได้พยายามขยายตลาดฐานลูกค้าภายในประเทศเพื่อลดความเสี่ยงที่อาจจะเกิดขึ้นจากจำนวนผู้ป่วยต่างชาติที่ลดลง

2.5 ความเสี่ยงจากการลงทุนในต่างประเทศ

ปัจจุบันบริษัทได้เข้าไปลงทุนดำเนินธุรกิจโรงพยาบาลเอกชนในประเทศกัมพูชา จำนวน 3 แห่ง
บริษัทได้การศึกษาความเสี่ยงและความเป็นไปได้ในการลงทุนอย่างถี่ถ้วนและรอบคอบ
รวมถึงวางแผนลดความเสี่ยงของโครงการที่ลงทุน
โดยเข้าร่วมลงทุนกับนักลงทุนท้องถิ่นที่มีชื่อเสียงในประเทศนั้น ๆ
แต่บริษัทก็อาจได้รับความเสี่ยงจากผลตอบแทนในการดำเนินงานอันเนื่องมาจากการแข่งขันในอนาคตของผู้ประกอบการรายอื่น
ความเสี่ยงในด้านเศรษฐกิจและการเมืองของประเทศที่เข้าไปลงทุน
ตลอดจนความเสี่ยงจากอัตราแลกเปลี่ยนของผลตอบแทนที่จะได้รับในอนาคต

3. ความเสี่ยงทางด้านการเงิน

3.1 ความเสี่ยงด้านการรับชำระค่ารักษาพยาบาล

ความเสี่ยงด้านการรับชำระค่ารักษาพยาบาลเป็นความเสี่ยงทางการเงินที่บริษัทมี กล่าวคือ
การให้รักษาพยาบาลผู้ป่วยก่อนการเรียกเก็บค่ารักษา
ก่อให้เกิดความเสี่ยงที่อาจจะไม่สามารถเรียกเก็บเงินค่ารักษาพยาบาลได้ อย่างไรก็ตาม
บริษัทมีนโยบายที่จะลดความเสี่ยงดังนี้

1. การให้การรักษาพยาบาลผู้ป่วยที่รับผิดชอบค่ารักษาพยาบาลด้วยตนเอง
ในกรณีที่ไม่ใช่กรณีฉุกเฉินบริษัทมีนโยบายในการประเมินราคาค่าใช้จ่ายสำหรับการรักษาพยาบาลเพื่อให้ผู้รับผิดชอบค่าใช้จ่ายทราบถึงงบประมาณและชำระเงินมัดจำก่อนการรักษา

2.
บริษัทยังได้กำหนดให้มีการแจ้งค่าใช้จ่ายให้ที่เกิดขึ้นให้กับผู้รับผิดชอบค่าใช้จ่ายทราบเป็นระยะตลอดการรักษาและให้ทยอยชำระเพื่อเป็นการแบ่งเบาภาระการชำระเงินค่ารักษาพยาบาลครั้งเดียวทั้งจำนวนแทนที่จะเรียกชำระครั้งเดียวเมื่อเสร็จสิ้นการรักษา

3. สำหรับการเรียกเก็บค่ารักษาพยาบาลจากบริษัทคู่สัญญานั้น
บริษัทมีนโยบายในการให้เครดิตอย่างระมัดระวัง
โดยจะมีการวิเคราะห์เครดิตและฐานะการเงินของบริษัทคู่สัญญาก่อน
พร้อมทั้งทบทวนผลการติดต่อของบริษัทดังกล่าวอย่างสม่ำเสมอ
ซึ่งนโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินได้

ทั้งนี้ บริษัทมีคณะกรรมการบริหารลูกหนี้ที่จะพิจารณาถึงความเสี่ยงและหาทางป้องกัน
รวมทั้งหาทางออกที่เหมาะสมให้กับบริษัทและผู้ป่วยในกรณีที่เกิดปัญหาการชำระค่ารักษาพยาบาล
เพื่อลดความเสี่ยงด้านนี้ได้

3.2 ความเสี่ยงจากความผันผวนของอัตราดอกเบี้ย

จากความผันผวนของอัตราดอกเบี้ย อาจส่งผลกระทบต่อต้นทุนทางการเงินของบริษัท อย่างไรก็ตาม
บริษัทมีนโยบายการป้องกันความเสี่ยงจากอัตราดอกเบี้ยซึ่งรวมถึงการเข้าทำสัญญา SWAP
อัตราดอกเบี้ย ซึ่งบริษัทฯจะพิจารณากำหนดตามภาวะตลาดในขณะนั้น ณ วันที่ 31 ธันวาคม 2552
บริษัทฯมีหนี้สินทางการเงินส่วนที่เป็นอัตราดอกเบี้ยลอยตัว (float rate) จำนวน 164.2
ล้านบาท หรือคิดเป็นร้อยละ 1.24 ของหนี้สินทางการเงินทั้งหมด